Gandia felicita el CC El Garbí pel seu ascens a Primera Divisió
15 juny 2016

## Gandia felicita el CC El Garbí pel seu ascens a Primera Divisió15 juny 2016Última actualització: 14 juliol 2025

![](../gestion/img/gandiafelicitaalccgarbi.jpg)  
  

**Els atletes del club van aconseguir el passat cap de setmana a Elx una fita per a l'atletisme de la ciutat**

La ciutat de Gandia ha reconegut aquest matí el treball i esforç realitzat pel Club de Córrer el Garbí que el cap de setmana confirmava el seu ascens a la Primera Divisió de l'atletisme nacional en categoria masculina.

L'acte de reconeixement va estar encapçalat per l'alcaldessa de Gandia, Diana Morant; la vice alcaldessa, Lorena Milvaques i la regidora delegada d'Esports, Lydia Morant. Per part del club esportiu, van acudir els atletes que van aconseguir la classificació, part del cos d'entrenadors i de la directiva del Club encapçalats pel seu president, Ximo Mas.

En primer lloc, Diana Morant va voler felicitar en nom de la ciutat el treball que realitza el club: "_Us felicitem pel vostre últim assoliment. Us vau jugar tot en un cap de setmana i tot i els problemes, vau aconseguir fer valdre el treball i l'esforç de tot un any. Som conscients que us ha costat molt i que la competició va estar molt ajustada_". L'alcaldessa també va tenir paraules de reconeixement per al subcampionat d'Europa aconseguit pel també atleta del club, Héctor Cabrera. També va voler reconéixer l'alcaldessa "_l'esforç de la directiva, dels monitors i els entrenadors que creuen en la base i aposta per la formació dels més joves. Vosaltres dediqueu molt d'esforç per traslladar no només valors esportius sinó també personals com el treball, l'esforç o la importància de l'equip_". "_L'esport és una de les millors eines per créixer com a éssers humans. La cultura, l'esport i l'educació ajuden a formar millors persones_".

L'alcaldessa va recordar que "_el govern d'aquesta ciutat creu que els diners de tots els ciutadans que gestionem, han d'anar a parar a aquest tipus d'activitats que per a nosaltres són prioritàries. Sempre estarem del costat de l'esport base_".

Ximo Mas, president del Club va agrair en primer lloc la recepció als atletes i la directiva, afirmant que "_vam néixer fa 20 anys amb unes pretensions molt modestes i mai ens imaginem que podríem arribar tan alt. Hem estat campions de Segona Divisió i ascendit a Primera a base d'esforç, entrenament i patiment. Vull agrair als pares que amb les seues quotes ens permeten que, tot i tenir una carrosseria d'un Sis-cents, puguem tenir un motor de Fórmula 1. Som un club de base i no de cartera, amb això ens conformem i treballem_".

Toni Puig, en representació de l'equip d'entrenadors, també va voler destacar que "_vam voler fer un equip de base i canviar la manera de fer les coses en l'esport. Tots els atletes de l'equip menys un són de Gandia o de la comarca. És un equip molt jove que es mereix aquest reconeixement i crec que quan siguen grans tornarem aquí a celebrar nous èxits_".